স্যামি উডস
স্যামুয়েল মোজেস জেমস স্যামি উডস (ইংরেজি: Sammy Woods; জন্ম: ১৩ এপ্রিল, ১৮৬৭ - মৃত্যু: ৩০ এপ্রিল, ১৯৩১) সিডনির অ্যাশফিল্ডে জন্মগ্রহণকারী অস্ট্রেলীয় ক্রীড়াবিদ ছিলেন। অস্ট্রেলিয়া ও ইংল্যান্ড উভয় দলের পক্ষেই টেস্ট ক্রিকেটে অংশ নিয়েছেন তিনি। রাগবি ইউনিয়নে ইংল্যান্ডের পক্ষে তেরোবার খেলেছেন। তন্মধ্যে দলের অধিনায়কত্ব করেন পাঁচটিতে। এছাড়াও ইংল্যান্ডে কাউন্টি পর্যায়ের ফুটবল ও হকিতে অংশ নিয়েছেন। তবে ক্রিকেটকেই প্রধান খেলা হিসেবে বেছে নেন। চব্বিশ বছরের খেলোয়াড়ী জীবনে চার শতাধিক প্রথম-শ্রেণীর ক্রিকেট খেলেছেন। অধিকাংশ খেলাই নিজ কাউন্টি সমারসেটের পক্ষে খেলেন। ১৮৯৪ থেকে ১৯০৬ সময়কালে দলের অধিনায়কত্ব করেন স্যামি উডস।